hotchpotch/miracl-hf-unified huggingface dataset:
Pihla Maalismaa
Pihla Maalismaa (s. 1991) on suomalainen näyttelijä. Hän valmistui Teatterikorkeakoulusta vuonna 2016. Syksyllä 2016 hän aloitti työt Kansallisteatterissa. Hän on näytellyt elokuvissa "Roskisprinssi" ja "Ollaan vapaita," sekä Q-teatterin nuorten ryhmässä. Lapsena Maalismaa on juontanut Yleisradion "Uutisjuttu"-ohjelmaa.
Maalismaan isä on näyttelijä Markku Maalismaa.
Smólikas
Smólikas (, arom. "Smolcu") on vuori Píndos-vuoristossa Epeiroksessa Kreikassa. Sen korkeus on 2 637 metriä ja prominenssi 1 736 metriä. Smólikas on Kreikan kaikista vuorista toiseksi korkein Ólymposvuoren jälkeen.
Smólikas sijaitsee Ioánninan alueyksikön alueella linnuntietä noin 48 kilometriä pohjoiseen Ioánninan kaupungista. Se kuuluu Manner-Kreikan pohjois-eteläsuunnassa halkaisevaan laajaan Píndos-vuoristoon. Smólikaksen korkein huippu tunnetaan samalla nimellä kuin itse vuori. Vuoren toiseksi korkein huippu on Mósia (Μόσια, 2 600 m). Muut yli 2 000 metriä korkeat huiput ovat Koútsouro (Κούτσουρο, 2 318 m), Kapetán Tsekoúra (Καπετάν Τσεκούρα, 2 253 m), Bogntáni eli Voúzi (Μπογντάνι eli Βούζι, 2 239 m), Alogótopos (Αλογότοπος, 2 230 m), Paliostroúngi (Παλιοστρούγγι, 2 221 m), Misoráchi (Μισοράχη, 2 217 m), Ntaliápoli (Νταλιάπολη, 2 077 m), Pétra Gkagkarántza (Πέτρα Γκαγκαράντζα, 2 045μ) ja Smíliani (Σμίλιανη, 2 014 m).
Vuoren huiput ovat osa Pohjoisen Píndoksen kansallispuistoa. Vuorella noin 2 200 metrin korkeudessa sijaitsee Drakólimni (Δρακόλιμνη, ”Lohikäärmejärvi”) -niminen syvä vuoristojärvi, jonka pinta-ala vaihtelee noin 3 000–4 000 neliömetrin välillä.
Vóras
Vóras () eli Kaïmaktsalán (Καϊμακτσαλάν, myös "Kaimakchalan" tai "Kaïmáki", Καϊμάκι) eli Nidže () on vuori ja vuorijono Kreikan Keski-Makedonian sekä Makedonian tasavallan rajalla. Sen korkeimman huipun korkeus on 2 528 metriä ja prominenssi 1 758 metriä. Vóras on Kreikan kaikista vuorista kolmanneksi korkein ja Makedonian tasavallan vuorista viidenneksi korkein.
Vóras erottaa Péllan alueyksikön Kreikan puolella Makedonian tasavallan Mariovon alueesta. Vuoren huipulla Makedonian tasavallan puolella on Pyhälle Elialle omistettu alun perin serbialainen kirkko. Kreikan puolella on muun muassa hiihtokeskus.
Antti Huttunen
Antti Huttunen (s. 1980 Suonenjoki) on vihtiläinen tv-tuottaja, tietokirjailija ja media-alan yrittäjä. Huttunen on perustanut suosituksi outdoor-alan mediaksi kasvaneen Retkipaikka.fi -retkeilysivuston ja julkaissut siihen pohjautuvan kirjan. Hän toimii myös Finland, Naturally ja Ruokaretki-palveluiden vastaavana tuottajana. Huttunen on käsikirjoittanut ja tuottanut kesällä 2016 Yle TV1:llä esitetyn Metsien kätkemä luontomatkailusarjan.
Aiemmin hän on toiminut mm. Yleisradion digitaalisen markkinoinnin johdossa, mainos- ja digitoimistoissa ja ollut perustamassa Inferno Magazine musiikkilehteä vuonna 2001. Tältä ajalta hänellä on myös kansainvälisiä palkintoja käsikirjoittamistaan ja tuottamistaan mainoselokuvista. "Kultainen Venla finalisti." Metsien kätkemä, Paras ajankohtais- ja asiaohjelma
"Gold." Work: "Yle - Sinun tarinasi" (screenwriter) Eurovision Connect Awards Best News or Current Affairs Promotion
"Gold." Work: "Rebirth of Television, Yle Areena" (screenwriter) Eurovision Connect Awards Best Entertainment Promotion
"Grand Prix." Work: "Yle - Sinun tarinasi" (executive producer, screenwriter) Eurovision Connect Awards, Outstanding Promotion of the Year 2012
"Gold." Yle -Work: "Yesterday Lives" (executive producer, screenwriter) Eurovision Connect Awards, Best News or Current Affairs Promotion
"Silver." Work: "Yesterday Lives" (executive producer, screenwriter) PromaxBDA Europe Awards, Barcelona. Category Best Copy/Screenwriting
"Silver." Work: "Yesterday Lives" (executive producer, screenwriter) PromaxBDA Europe Awards, Barcelona. Category Best General Branding/ Image Promotion
"Silver." Work: "Yesterday Lives" (executive producer, screenwriter) PromaxBDA Europe Awards, Barcelona. Category Best Promo For Channel or Interactive Service
"Silver." Work: "The Pacific" (executive producer) PromaxBDA Europe Awards, Best usage of original music
Mwezi III
Mwezi III Ndagushimiye (k. 1739?) oli Burundin kuningas eli "mwami" arviolta vuosina 1709–1739. Hän oli luultavasti valtion perustajan, Ntare In poika. Suullinen kansanperinne sekottaa hänet usein 1800- luvulla hallinneen Mwezi IV:n kanssa. Hänen seuraajansa oli Mutaga III
Tomorrowland (täsmennyssivu)
Tomorrowland voi tarkoittaa ainakin seuraavia:
Varsinaiset luukalat
Varsinaiset luukalat (Teleostei) on viuhkaeväisten luokan Neopterygii-alaluokan suuri osaluokka. Teleostei-osaluokkaan kuuluu yli 26 000 kalalajia.
Marcus Walz
Marcus Cooper Walz (s. 3. lokakuuta 1994 Oxford, Iso-Britannia) on espanjalainen ratamelonnan olympiavoittaja. 184 senttimetriä pitkä ja 82 kilogrammaa painava Walz edustaa Reial Club Nàutic Portopetroa.
Walz saavutti olympiakultaa kajakkiyksiköiden 1 000 metriltä vuoden 2016 kesäolympialaisista Rio de Janeirosta. MM-kilpailuista hänellä on kultaa vuodelta 2017, hopeaa vuosilta 2015, 2017 ja 2018 sekä pronssia vuodelta 2014.
Walz syntyi Oxfordissa, Isossa-Britanniassa englantilaiselle isälle ja saksalaiselle äidille. Hän muutti kolmen kuukauden ikäisenä Mallorcalle ja sai näin myöhemmin Espanjan edustusoikeuden.
Artur da Costa e Silva
Artur da Costa e Silva ([aʁˈtuʁ dɐ ˈkɔstɐ en ˈsiɫvɐ]; 3. lokakuuta 1899 – 17. joulukuuta 1969) oli Brasilian armeijan kenraali ja toinen sotilashenkilö, josta tuli Brasilian presidentti vuoden 1964 vallankaappauksen jälkeen.
Costa e Silvan virkakauden aikana perustuslakia muutettiin niin, että presidentti sai valtuudet hajottaa parlamentin, syrjäyttää poliittisia päättäjiä ja järjestelmällisesti syrjiä vasemmistolaisia puolueita ja yksilöitä. Costa e Silvan hallitus aloitti vainot oppositiota, vasemmistolaisia aktivisteja ja epäiltyjä kommunisteja kohtaan. Vainotoimet laajenivat hänen seuraajansa Emílio Garrastazu Médicin aikana.
Vuoden 1967 perustuslain mukaan Brasilian presidentti valittiin välillisesti ehdottomalla enemmistöllä molemmissa kongressin huoneissa. Koska kongressia hallitsi armeijan tukema ARENA-puolue, presidentinvaalikampanja käytännössä päättyi, kun Costa e Silva oli virallisesti nimitetty ARENAN ehdokkaaksi. Hänet valittiin muodollisesti 3. lokakuuta 1966, ja hän vannoi virkavalansa 15. maaliskuuta 1967.
Toisin kuin pidättyväinen edeltäjänsä, Costa e Silva oli ulospäinsuuntautunut ja töykeä. Hänen virkakautensa piti jatkua vuoteen 1971, mutta hän vetäytyi toimestaan saatuaan sydänkohtauksen syyskuussa 1969.
Street workout
Street workout on ulkona harjoitettavaa kehonpainoharjoittelua jossa voimaa käytetään kehon omaa painoa vastaan. Street workoutin perusajatus on maailman olevan yksi iso kuntosali. Kehonpainoharjoittelun maailmanmestaruuskisoja on järjestetty vuodesta 2011 asti. Kyseisissä kisoissa suomalainen Oona Kivelä voitti 2014 vuoden naisten sarjan maailmanmestaruuden.Oona oli historian ensimmäinen nainen, joka voitti SW:n MM-kultaa, sillä kyseinen sarja järjestettiin ensimmäistä kertaa.
Lady Helmsman
Lady Helmsman on ruotsalaisen Håkan Södergrenin vuonna 1976 suunnittelema seuraavana vuonna julkaistun Senorita Helmsmanin isompi versio. Venettä valmistettiin Ruotsissa noin 185 kappaletta, joista 60 myytiin suoraan ulkomaille.
Veneessä on nukkumapaikat kuudelle henkilölle: kaksi pistopunkissa kajuutan sisäänkäynnin molemmilla puolilla, kaksi kajuutan keskellä sohvilla ja kaksi keulassa. Kajuutan sisäänkäynnin oikealla puolella on navigointipöytä ja vasemmalla puolella keittokomero hellalla ja lavuaareilla. WC löytyy kajuutan ja keulahytin välistä. WC:n ovet sulkevat keulahyttiin johtavan käytävän molemmista päistä. Kajuutan keskellä on avattava puupöytä.
Runko on valmistettu lasikuidusta. Veneessä on vakiovarusteena sisämoottori. Lady Helmsmanille ei ole Suomessa lajiliittoa tai luokkakilpailuja, joten kilpailumiehistön kokoa ei ole määrätty. Sen sijaan veneellä kilpaillaan yleensä LYS-tasoituksilla kilpailuissa, joihin osallistuu erityyppisiä yksirunkoisia purjeveneitä. Retkeilykäytössä makuupaikkoja on kuudelle henkilölle.
Lady Helmsmanissa on normaalisti osatakila. Mastossa on yksi pari saalinkeja ja barduunat. Fokalle on itsejalustava kisko. Isopurjeelle on levanki, joka on kajuutan ja istumatilan välissä. Vakiovarusteena myötätuulipurjeena on spinaakkeri.
Tomáš Andres
Tomáš Andres (s. 12. huhtikuuta 1996) on tšekkiläinen jääkiekkoilija, joka pelaa Mestis-joukkue KeuPa HT:ssä. Hän on pelipaikaltaan keskushyökkääjä ja laukoo oikealta.
Andres on HC Slovan Ústečtí Lvin kasvatti. Hän siirtyi 15-vuotiaana HC Slavia Prahan junioreihin kaudeksi 2011–2012. Kaudella 2012–2013 Andres voitti seuran B-nuorten sisäisen tehotilaston lukemalla +26. Kaudella 2013–2014 hän oli Slavian A-nuorten paras pistemies ja syöttäjä tehoilla 12+22=34. Andres oli joukkueen paras pistemies myös pudotuspeleissä tehoilla 2+2=4. Kaudella 2014–2015 hän debytoi Slavian Extraliga-joukkueessa, jossa Andres pelasi 24 runkosarjaottelua tehden yhden syöttöpisteen, kuusi playout-ottelua tehopistein 1+2=3 sekä kymmenen karsintasarjan ottelua tehden yhden maalin. Joukkue putosi kauden päätteeksi 1. česká hokejová ligaan.
Kaudella 2015–2016 Andres jatkoi Slavia Prahassa pelejään 1. ligassa, kunnes seura lainasi hänet marraskuussa 2015 suuremman peliajan perässä loppukaudeksi samassa sarjassa pelaavan kasvattajaseuransa HC Slovan Ústí nad Labemin (ent. HC Slovan Ústečtí Lvi) joukkueeseen. Loppukaudella Andres kuitenkin palasi Slaviaan ja vahvisti seuran A-nuoria, joiden sisäisen tehotilaston hän voitti pudotuspeleissä lukemalla +4. Kesäkuussa 2016 Andres teki seuran kanssa vuoden mittaisen jatkosopimuksen.
Andres ei jatkanut Slaviassa enää jatkosopimuskaudellaan, vaan hän siirtyi kesäkuun 2016 lopulla try-outille Mestis-joukkue KeuPa HT:hen. Elokuussa Andres sai joukkueeseen kauden 2015–2016 kattavan sopimuksen.
Andres on pelannut 23 nuorten ja 12 poikien maaottelua. Hän on kuulunut Tšekin alle 19-vuotiaiden maajoukkueen kapteenistoon.
Anja Rücker
Anja Rücker (s. 20. joulukuuta 1972 Lubenstein) on aktiiviuransa päättänyt saksalainen pikajuoksija ja olympiamitalisti.
Olympialaisissa Rücker edusti kahdesti. Vuonna 1992 hän selviytyi henkilökohtaisissa 400 metrin juoksuissa neljännesvälieriin ja oli mukana kuudenneksi sijoittuneessa Saksan pitkän viestin joukkueessa. Neljä vuotta myöhemmin Atlantan olympialaisissa hän oli voittamassa pronssia Saksan 4 x 400 metrin viestijoukkueessa. Olympiapronssin lisäksi Rücker on saavuttanut neljä muuta arvokisamitalia: MM-kisoista vuonna 1997 kultaa pitkästä viestistä sekä vuonna 1999 hopeaa 400 metrin juoksussa ja pronssia pitkästä viestistä sekä vuoden 1994 EM-kisoista pronssia pitkästä viestistä.
Hänen seuransa oli TuS Jena ja ennätyksensä 400 metrin juoksussa vuonna 1999 saavutettu aika 49.74.
Bristol Old Vic Theatre School
Bristol Old Vic Theatre School (usein pelkkä Bristol Old Vic) on Bristolissa toimiva teatterikoulu. Koulu on perustettu vuonna 1946 ja se on yksi Britannian tunnetuimmista draamakouluista.
Koulua johtavat yhdessä rehtori ja taiteellinen johtaja. Koulu on osa Conservatoire for Dance and Dramaa, johon kuuluvat myös muun muassa Royal Academy of Dramatic Art ja London Academy of Music and Dramatic Art sekä useita tanssikouluja. Kouluun hyväksytään yli 1 700 hakijan joukosta vuosittain vain 24–28 uutta opiskelijaa, ja yhteensä koulussa opiskelee noin 160 opiskelijaa.
Moni sittemmin kuuluisuuteen noussut näyttelijä on opiskellut Bristol Old Vicissä. Heihin lukeutuvat esimerkiksi Daniel Day-Lewis, Jeremy Irons ja Peter O’Toole.
Kianoush Rostami
Kianoush Rostami (s. 23. heinäkuuta 1991, Kermānšāh, Iran), on Irania edustava painonnoston olympiavoittaja ja maailmanmestari. Rostami on etniseltä taustaltaan kurdi. 177 senttimetriä pitkä ja 84 kilogrammaa painava Rostami kilpailee alle 85-kiloisten sarjassa. Kymmenvuotiaana painonnoston aloittanut Rostami edustaa Zob Ahan Esfahania ja hänen valmentajanaan toimii Ali Jabbari.
Rostami saavutti olympiakultaa alle 85-kiloisista vuoden 2016 kesäolympialaisista Rio de Janeirosta uudella yhteistuloksen maailmanennätyksellä 396 kg. Vuoden 2012 kesäolympialaisista Lontoosta hän voitti pronssia samasta sarjasta, mutta nousi vuonna 2016 hopealle hopeamitalisti Apti Auhadovin kärähdettyä dopingista. MM-kilpailuista Rostamilla on kaksi kultaa ja yksi hopea.
Vuoden 2014 Aasian kisoista Incheonista Rostami saavutti hopeaa. Aasian-mestaruuskilpailuista hänellä on kaksi hopeaa. Vuonna 2010 Rostami voitti nuorten MM-kultaa.
René Blondlot
Prosper-René Blondlot (3. heinäkuuta 1849 Nancy, Ranska – 24. marraskuuta 1930 Nancy, Ranska) oli ranskalainen fyysikko. Hän tuli tunnetuksi magneettikenttien polarisaatiota koskevista tutkimuksistaan, mutta nykyisin hänet muistetaan lähinnä siitä, että hän väitti löytäneensä uuden säteilylajin, N-säteet, jotka kuitenkin pian osoittautuivat virheelliseksi löydöksi.
René Blondlot väitteli tohtoriksi kokeellisen fysiikan tutkimuksillaan, jotka hän suoritti Faculté des sciences de Paris'n fysiikan tutkimuslaboratorioissa.
Hän oli huomattava kokeellinen fyysikko, ja hän tuli kuuluisaksi 1890-luvulla ja 1900-luvun alussa kokeidensa ansioista, jotka vahvistivat Heinrich Hertzin vuonna 1893 saamat tulokset magneettikentän polarisaatiosta. Hän myös osoitti kokeellisesti, että radioaaltojen nopeus on suurella tarkkuudella sama kuin valonnopeus.
Hänet muistetaan kuitenkin ennen kaikkea siitä, että hän pani alkuun yhden 1900-luvun kokeellisen fysiikan suurimmista erehdyksistä ilmoitettuaan vuonna 1903 löytäneensä N-säteet. Nämä oletetut säteet saivat nimensä Nancyn yliopiston mukaan, jossa hän opetti. Niiden väitettiin vahvistavan heikon valon valovoimaa. Vuonna 1904 fyysikko Robert Williams Wood paljasti kuitenkin Nature-lehdessä, että ilmiö oli täysin subjektiivinen eikä sillä ollut mitään fysikaalista perustaa: Blondlot väitti havaitsevansa ilmiön silloinkin, kun Wood oli hänen huomaamattaan poistanut laitteistosta prisman, jota Blondlot oli pitänyt sen havaitsemiselle välttämättömänä.
Parc Blondlot -niminen puisto Nancyssä on nimetty Blondlot'n mukaan.
Tom Burton
Tom Burton (s. 27. kesäkuuta 1990 Sydney) on australialainen kilpapurjehduksen olympiavoittaja. 180 senttimetriä pitkä ja 81 kilogrammaa painava Burton kilpailee laser-luokassa. Hän edustaa Middle Harbour Yacht Clubia ja hänen valmentajanaan toimii Michael Blackburn.
Burton saavutti olympiakultaa laser-luokasta vuoden 2016 kesäolympialaisista Rio de Janeirosta. MM-kilpailuista hänellä on yksi hopea vuodelta 2014 Santanderista.
Burton aloitti purjehduksen 12-vuotiaana.
Namibia kesäolympialaisissa 2016
Namibia osallistui kesäolympialaisiin 2016. Sitä edusti kymmenen urheilijaa neljässä lajissa. Joukkueen lipunkantajana avajaisissa toimi nyrkkeilijä Jonas Junius.
F. Roques
F. Roques oli ranskalainen kriketinpelaaja ja olympiamitalisti.
Roques kuului "French Athletic Club Unioniin", joka edusti Ranskaa vuoden 1900 kesäolympialaisissa Pariisissa. Roques oli mukana saavuttamassa tuosta turnauksesta hopeaa joukkueen hävitessä Ison-Britannian "Devon and Somerset Wanderersille". Roques ei tehnyt finaalissa juoksuja.
Nauru kesäolympialaisissa 2016
Nauru osallistui kesäolympialaisiin 2016. Sitä edusti kaksi urheilijaa kahdessa lajissa. Joukkueen lipunkantajana avajaisissa toimi painonnostaja Elson Brechtefeld.
Nepal kesäolympialaisissa 2016
Nepal osallistui kesäolympialaisiin 2016. Sitä edusti seitsemän urheilijaa viidessä lajissa. Joukkueen lipunkantajana avajaisissa toimi judoka Phupu Lhamu Khatri.
Vähä-Pahlanen
Vähä-Pahlanen on Pirkanmaalla Ylöjärvellä Luoteen kylässä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Sipsiönjärven valuma-alueeseen. Vähä-Pahlanen on osa Liesijärven valuma-aluetta.
Lammen pituus on 450 metriä, leveys 300 metriä ja sen pinta-ala on 7,6 hehtaaria. Se sijaitsee pari kilometriä koilliseen Liesijärvestä Luoteen kylässä. Järven ympäristö on soistunutta metsämaata, joka on harvaan ojitettu. Yksi järven kahdeksasta ojasta yhdistää sen Iso-Pahlaseen ja järvien vedenpintojen korkeudet ovat samat. Etelärantaan laskee Vähä Suojärven laskuoja, joka tuo myös Iso Suojärven vesiä. Veden laskennallinen viipymä järvessä on 31 vuorokautta. Rantaviivan pituus on 1,2 kilometriä. Pohjoisrannalla sijaitsee kaksi kiinteistöä, jotka kuuluvat Luoteen kylään. Niille johtaa tiet seututieltä 332.
Veden laatua on tutkittu vuosina 1979 ja 1992. Järven valuma-alueella on runsaasti soita, mikä näkyy vedessä olevan humuksen suurena määränä ja veden happamuutena. Veden väri on melko tumma ja veden näkösyvyys pinnalta katsoen on alle metrin. Humus kuluttaa myös happea, mikä näkyy tässä järvessä erityisesti lopputalvesta. Vuonna 1972 happi oli kulunut kokonaan loppuun, mutta vuonna 1992 sitä oli vielä jäljellä kohtalaisesti. Koska järvi on matala, ei siihen synny veden lämpötilakerrostumista kesällä ja sen seurauksena alusveden happikatoa. Veden haapipitoisuus pysyy kesällä hyvänä myös sen vuoksi, että vesi vaihtuu siinä nopeasti. Veteen liuenneita ravinteita on kohtuullinen määrä ja järvi on siksi lievästi rehevoitynyt. Järven virkistyskäytön arvio antaa sille arvosanan välttävä.
Iso-Pahlanen
Iso-Pahlanen on Pirkanmaalla Ylöjärvellä Luoteen kylässä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Sipsiönjärven valuma-alueeseen. Iso-Pahlanen on osa Liesijärven valuma-aluetta.
Järven pituus on 900 metriä, leveys 350 metriä ja sen pinta-ala on 18 hehtaaria. Se sijaitsee 1,3 kilometriä Liesijärvestä itään Luoteen kylässä. Järven ympäristö on metsämaastoa. Pohjoispään rannat ovat ojitettua soistunutta metsämaata ja siellä on järveen kaivettu neljä suo-ojaa. Yksi ojista yhdistää sen 50 metrin päässä sijaitsevaan Vähä-Pahlaseen. Järven eteläpäässä itärannalla sijaitsee sen ainoa luoto. Rantaviivan pituus on 2,2 kilometriä. Veden laskennallinen vaihtuvuus on 177 vuorokautta. Järvi on autio eikä sinne johda teitä. Lähin tie on metsäautotie, jonne pääsee Vehmaanperältä Liesjärvelle johtavalta tieltä.
Iso-Pahlanen on neljän suojärven ketjun alimmainen järvi. Veden laatua on tutkittu vuosina 1979 ja 1992. Soista johtuu veden tumma väri, veden humuspitoisuuksien suuruus ja veden happamuus. Talvella happamuustaso eli pH laske arvon 5,0 alapuolelle. Tämä vaikuttaa kalojen elinolosuhteisiin ja on ravuille yleensä liian alhainen. Humuksen suuri määrä vaikuttaa veden näkösyvyyteen, joka on alle metrin. Järvi on luonteeltaan karu, mutta veden fosforipitoisuus on silti suojärveksi hieman koholla. Järven virkistyskäyttöluokka on tyydyttävä.
Vähä Suojärvi (Ylöjärvi)
Vähä Suojärvi on Pirkanmaalla Ylöjärvellä Luoteen kylässä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Sipsiönjärven valuma-alueeseen. Vähä Suojärvi on osa Liesijärven valuma-aluetta.
Järven pituus on 350 metriä, leveys 200 metriä ja sen pinta-ala on 4,4 hehtaaria. Se sijaitsee soistuneella metsämaalla, jota on ojitettu muutamalla ojalla. Järveen on kaivettu kolme ojaa, joista yksi tuo vettä Iso Suojärveltä ja pohjoisin on Vähä-Pahlaseen laskeva laskuoja. Sen rantaviivan pituus on 900 metriä ja järvi on autio. Siihen ei tule teitä ja lähin tie on 500 metrin päässä ohittava seututie 332.
Iso Suojärvi (Ylöjärvi)
Iso Suojärvi on Pirkanmaalla Ylöjärvellä Luoteen kylässä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Sipsiönjärven valuma-alueeseen. Iso Suojärvi on osa Liesijärven valuma-aluetta.
Järven pituus on 500 metriä, leveys 450 metriä ja pinta-ala 15 hehtaaria. Se sijaitsee soistuneessa metsämaastossa ja siihen on kaivettu kuusi ojaa. Pohjoispäässä olevasta lahdesta lähtee laskuoja, joka laskee Vähä Suojärveen. Pohjoisrannalla sijaitsee järven ainoa luoto. Veden laskennallinen viipymä järvessä on 318 vuorokautta. Rantaviivan pituus on 1,8 kilometriä. Kaakkoisrannalla sijaitsee maatila, mutta muuten järvi on autio. Järvelle pääsee seututieltä 332 erkanevalta maatilalle johtavalta tieltä.
Järvi on suovaltaisen valuma-alueensa latvajärviä. Sen vedenlaatua on tutkittu vuosina 1979 ja 1992. Veden väri on soiden vuoksi tumma, mutta kuitenkin vaaleampi kuin suojärvissä keskimäärin. Vesi on silti hapanta. Kesällä happamuudentaso eli pH ylittää arvon 5,0, mutta talvella se alittaa tuon arvon. Happamuus haittaa jo kaloja, joten vain kestävimmät lajit kuten ahven ja hauki menestyvät siinä. Talvella järvessä oli hyvin vähän ravinteita ja sitä voidaan silloin luonnehtia karuksi järveksi. Kesällä ravinteita kertyy veteen niin paljon, että oikeampi luonnehdinta olisi silloin lievästi rehevöitynyt järvi. Kesän hyvä happitilanne voi kääntyä talvella välttäväksi. Näin ei kuitenkaan aina ole käynyt. Happea riittää kaloille koko talven ajan riittävästi. Ongelmat liittyvät kesällä ja talvella lämpötilakerrostuneisuuteen, jolloin pohjan lähellä veden happipitoisuus alenee vähäiseksi. Järven virkistyskäyttöarvo luokiteltiin vuonna 1992 arvosanalla välttävä. Viime aikoina arviota ei ole uudistettu.
Nicaragua kesäolympialaisissa 2016
Nicaragua osallistui kesäolympialaisiin 2016. Sitä edusti viisi urheilijaa neljässä lajissa. Joukkueen lipunkantajana avajaisissa toimi ampuja Rafael Lacayo.
Roberts Locāns
Roberts Locāns (s. 3. maaliskuuta 1996 Riika, Latvia) on latvialainen jääkiekkoilija, joka pelaa ECHL-joukkue Norfolk Admiralsissa. Isokokoinen Locāns on pelipaikaltaan oikea laitahyökkääjä ja laukoo oikealta.
Locāns on ASK Ogren kasvatti. Hän debytoi Latvian pääsarjassa kuitenkin HK Prizma Riian paidassa vain 15-vuotiaana kaudella 2011–2012, jolloin Locāns pelasi siellä yhden runkosarjaottelun, kunnes hän siirtyi loppukaudella Ruotsiin AIK IF:n J18-junioreihin. Kaudeksi 2014–2015 Locāns siirtyi BIK Karlskogan J20-junioreihin. Hän pelasi valtaosan kaudestaan myös lainalla Ruotsin miesten neljänneksi korkeimmalla sarjatasolla HockeyTvåan-joukkue Viking HC:ssä, jonka paras maalintekijä Locāns oli sekä runkosarjassa 14 osumallaan että nousukarsinnoissa neljällä osumallaan.
Heinäkuussa 2015 Locāns siirtyi try-outille KHL:n latvialaisjoukkue Dinamo Riikaan. Elokuussa hän sai joukkueeseen kauden 2015–2016 kattavan sopimuksen. Locāns pelasi KHL:ssä kauden aikana 19 runkosarjaottelua tehden kaksi syöttöpistettä. Hän pelasi yli puolet kaudestaan kuitenkin Venäjän MHL-junioriliigan latvialaisessa HK Riiassa.
Kaudeksi 2016–2017 Locāns siirtyi vuoden mittaisella sopimuksella Mestis-joukkue KeuPa HT:hen. Joulukuussa 2016 hänen sopimuksensa kuitenkin purettiin yhteisymmärryksessä, kun joukkueen valmennus ei löytänyt Locānsille sopivaa roolia. Muutamaa päivää myöhemmin hän siirtyi jatkamaan Mestis-uraansa loppukauden sopimuksella Iisalmen Peli-Karhujen riveihin. Heinäkuun 2017 lopulla Locāns teki vuoden mittaisen sopimuksen Heinolan Peliittojen kanssa. Hänen sopimuksensa purettiin kuitenkin yhteisymmärryksessä jo noin puolitoista viikkoa myöhemmin elokuussa. Syyskuussa Locāns teki kauden 2017–2018 kattavan sopimuksen Suomi-sarjajoukkue Kajaanin Hokin kanssa. Hän oli joukkueen kolmanneksi paras pistemies tehoilla 15+22=37.
Locāns siirtyi kaudeksi 2018–2019 vuoden mittaisella sopimuksella ECHL-joukkue Norfolk Admiralsiin.
Locāns pelasi alle 20-vuotiaiden IA-divisioonan MM-kilpailuissa vuonna 2015, jolloin hän voitti pronssia ja oli Latvian paras maalintekijä kolmella osumallaan. Locāns pelasi myös alle 18-vuotiaiden IA-divisioonan MM-kilpailuissa vuonna 2014, jolloin hän voitti kultaa ja oli nostamassa Latviaa seuraavaksi vuodeksi A-sarjaan. Locāns jakoi neljällä osumallaan turnauksen maalipörssin voiton neljän muun pelaajan kanssa.
Locānsin isoveli Aleksis pelasi Latvian pääsarjatasolla HK Ogressa kaudella 2010–2011.
Circuito Internacional de Vila Real
Circuito Internacional de Vila Real on vuonna 1931 avattu 4,600 kilometriä pitkä moottorirata, joka sijaitsee Vila Realissa, Portugalissa. Radalla ajetaan World Touring Car Championship -kilpailuja.
Beijing International Street Circuit
Beijing International Street Circuit on vuonna 2010 avattu 2,721 kilometriä pitkä katurata, joka sijaitsee Pekingissä, Kiinassa. Radalla ajetaan Superleague Formula -sarjaa.
Stefan Henze
Stefan Henze (3. toukokuuta 1981 Halle, Itä-Saksa – 15. elokuuta 2016 Rio de Janeiro, Brasilia) oli saksalainen koskipujottelija, olympiamitalisti, maailman- ja euroopanmestari.
C-2-luokassa kilpaillut Henze saavutti parinsa Marcus Beckerin kanssa olympiahopeaa Ateenassa 2004. Hän voitti myös useita MM- ja EM-mitaleja. Myös Henzen isä ja veli kilpailivat koskipujottelussa olympiatasolla.
Melojanuransa päätettyään Henze toimi lajivalmentajana. Hän oli valmennustehtävissä Rio de Janeiron kesäolympialaisissa 2016, missä hän joutui 12. elokuuta taksissa matkustaessaan liikenneonnettomuuteen ja sai vakavia päävammoja. Henze leikattiin, mutta hän kuoli vammoihinsa kaksi päivää myöhemmin sairaalassa 35-vuotiaana.
Kaarle Aho
Kaarle Aho (s. 1968 Helsinki) on suomalainen elokuvatuottaja. Aho on valmistunut filosofian maisteriksi Helsingin yliopistosta pääaineenaan historia.
Vuonna 1996 Aho perusti Making Movies -elokuvatuontantoyhtiön yhdessä Kai Nordbergin kanssa. Hän on ollut tuottajina mm. elokuvissa "Musta jää" ja "Miekkailija", jotka voittivat Parhaan elokuvan Jussi-palkinnot.
Tino Metsävainio
Tino Metsävainio (s. 14. lokakuuta 1996 Haukipudas) on suomalainen jääkiekkoilija, joka pelaa SM-liigajoukkue Oulun Kärpissä. Hän on pelipaikaltaan keskushyökkääjä, mutta Metsävainio osaa pelata myös laidassa.
Metsävainio on Haukiputaan Ahmojen kasvatti. Hän siirtyi C-juniori-ikäisenä Oulun Kärppiin. Metsävainoio oli kaudella 2015–2016 28 osumallaan seuran A-nuorten paras maalintekijä Radek Koblížekin kanssa. He jakoivat koko A-nuorten SM-liigan maalipörssin neljännen sijan kolmen muun pelaajan kanssa. Metsävainio oli Kärppien paras maalintekijä myös sarjan puolivälierissä kolmella osumallaan. Hän debytoi kauden aikana myös miesten peleissä pelattuaan 27. helmikuuta 2016 lainalla Mestis-joukkue Kajaanin Hokissa Rovaniemen Kiekkoa vastaan. Metsävainio teki ottelussa yhden syöttöpisteen. Hänen kanssaan samassa ketjussa pelasi myös Kärppien A-nuorista tutut Janne Kuokkanen ja Sami Pekkala. Lisäksi ottelussa Hokin loukkaantumisia oli joukkueesta paikkaamassa myös Radek Koblížek.
Harjoituskaudella 2016–2017 Metsävainio nousi John Albertin loukkaantumisen myötä Kärppien SM-liigajoukkueen vahvuuteen. Hän pelasi ensimmäisen miesten pääsarjaottelunsa Mestarien liigassa 16. elokuuta 2016 vieraissa tšekkiläistä HC Vítkovicea vastaan. SM-liigadebyyttinsä Metsävainio teki 1. lokakuuta 2016 vieraissa Vaasan Sportia vastaan. Hän sai ottelussa jääaikaa 8.48 minuuttia. Metsävainio pelasi Kärppien SM-liigajoukkueessa kaikkiaan kahdeksan runkosarja- ja neljä CHL-ottelua ilman tehopisteitä. Hän esiintyi myös Kärppien A-nuorissa, joiden kapteenistoon Metsävainio kuului. Hän pelasi alkukaudella seitsemän ottelua lainalla Mestis-joukkue Kajaanin Hokissa, jonne Metsävainio teki lopulta kevääseen 2018 asti ulottuvan sopimuksen marraskuun 2016 lopulla. Hänen tulokaskautensa Mestiksessä toi 29 runkosarjaottelussa tehot 9+7=16 ja kahdeksassa karsintasarjan ottelussa tehot 2+5=7. Hokki onnistui säilyttämään karsintojen päätteeksi sarjapaikkansa, mutta joukkue jäi kuitenkin ilman Mestis-lisenssiä ja ajautui tämän myötä konkurssiin.
Kaudeksi 2017–2018 Metsävainio siirtyi jatkamaan Mestis-uraansa vuoden mittaisella sopimuksella Rovaniemen Kiekkoon. Hän voitti joukkueen sisäisen piste- ja syöttöpörssin tehoilla 14+26=40.
Toukokuussa 2018 Metsävainio palasi syyskuun loppuun asti kestävällä try-out -sopimuksella Oulun Kärppiin. Hän teki ensimmäisen miesten pääsarjamaalinsa Mestarien liigassa 2. syyskuuta 2018 saksalaista Nürnberg Ice Tigersia vastaan. Syyskuussa Metsävainio sai Kärppiin loppukauden 2018–2019 kattavan jatkosopimuksen. Hän teki liigauransa avausmaalin 7. lokakuuta 2018 Porin Ässiä vastaan. Joulukuussa 2018 Metsävainio teki Kärppien kanssa jatkosopimuksen.
Godfred
Godfred (k. 810) oli Tanskan kuningas, joka pysäytti frankkien etenemisen pohjoiseen. Hän on saattanut hallita koko Tanskaa, mutta hänen valtansa keskittyi lähinnä Jyllannin eteläisimpiin osiin. Siellä sijainnut Hedeby kehittyi tärkeäksi frankkien kauppareitin tukikohdaksi. Reitti kulki Itämeren ja Venäjän suurten jokien kautta Lähi-Itään.
Vuonna 804 Godfred tuhosi sorbien Rericin satamakaupungin, sillä nämä olivat liitossa frankkien kuninkaan Kaarle Suuren kanssa. Rericin toiminta siirtyi Hedebyhyn, ja kaupungin merkitys kasvoi huomattavasti. Godfred soti menestyksekkäästi Kaarle Suurta ja tämän poikaa Ludvig Hurskasta vastaan sekä kohensi ja laajensi Danevirkeä, Jyllantiin 700-luvulla rakennettua maavallia. Godfred murhattiin sotaretkellä Friisiassa.
Marcus Becker
Marcus Becker (s. 11. syyskuuta 1981 Merseburg, Itä-Saksa) on saksalainen kilpauransa päättänyt koskipujottelija, olympiamitalisti, maailman- ja euroopanmestari.
C-2-luokassa kilpaillut Becker saavutti parinsa Stefan Henzen kanssa olympiahopeaa Ateenassa 2004. Hän voitti myös useita MM- ja EM-mitaleja.
Primero División kausi 2016–2017
Primero División kausi 2016–2017 on Andorran seurajalkapalloilun korkeimman sarjan, Primero División, 22. kausi. Kausi alkaa 18. syyskuuta 2016.
Bathurst 1000
Bathurst 1000 (Supercheap Auto Bathurst 1000) (aiemmin 500 mailin kilpailu) on nykyisin 1000 km kestävyyskilpailu, joka ajetaan Mount Panorama Circuitin moottoriradalla Uudessa Etelä-Walesissa Australiassa. Ensimmäinen kestävyyskilpailu siellä ajettiin vuonna 1960. Suomalaisista kilpailun voittoa on juhlinut Rauno Aaltonen 500 mailin kilpailussa vuonna 1966.
Nyrkkeilyn naisten maailmanmestaruuskilpailut 2016
Vuoden 2016 nyrkkeilyn naisten MM-kilpailut järjestettiin 19.–27. toukokuuta Kazakstanin Astanassa. Kisoissa oteltiin kymmenessä painoluokassa.
Säpinää kannen alla
Säpinää kannen alla (Below Deck) on yhdysvaltalainen tositelevisiosarja, jossa seurataan henkilökunnan ja miehistön elämää Karibian luksusristeilijällä. Sarja alkoi yhdysvaltalaisella Bravo-kanavalla 1. heinäkuuta 2013. Suomessa sarjan esittäminen alkoi Jim-kanavalla 15. elokuuta 2016.
Bad Moms
Bad Moms on vuonna 2016 ensi-iltansa saanut yhdysvaltalainen komediaelokuva, jonka ovat ohjanneet ja käsikirjoittaneet Jon Lucas ja Scott Moore. Sen pääosissa näyttelevät Mila Kunis, Kristen Bell, Kathryn Hahn, Annie Mumolo, Jada Pinkett Smith ja Christina Applegate.
Elokuva sai ensi-iltansa New Yorkissa 19. heinäkuuta 2016 ja Suomessa 29. heinäkuuta 2016.
Kuten monet äidit, Amy pitää huolta kaikista muista paitsi itsestään. Hänen elämänsä on täydellistä: onnellinen avioliitto, ylisuorittavat lapset, kaunis koti ja hyvä hiuspäivä vuoden ympäri. Hän leipoo koulun myyjäisiin ja on mukana kaikissa mahdollisissa vanhempainkomiteoissa töidensä ohella. Amy saa sen kaiken näyttämään helpolta, mutta pinnan alla hän on romahtamaisillaan. Liikaa töitä, liikaa velvollisuuksia, liikaa univelkaa. Amy alkaa miettiä, miksi raataa saamatta arvostusta ja mitä tapahtuisi, jos hän tekisi vaihteeksi juuri mitä itse haluaa. Tympääntyneenä Amy yhdistää voimansa kahden muun ylistressaantuneen äidin kanssa ja alkaa kapinoida. Nämä äidit alkavat nauttia täysillä vapaudesta, hauskanpidosta ja hemmottelusta. Tämä vie heidät kuitenkin törmäyskurssille vanhempainyhdistyksen kuningattaren Gwendolynin ja häntä seuraavien täydellisten äitien kanssa.
Avausviikonloppunaan elokuva oli Yhdysvaltojen kolmanneksi katsotuin.
Elokuva on saanut lähinnä kehuja kriitikoilta. Arvosteluja keräävän Rotten Tomatoes -sivuston mukaan 62 prosenttia kriitikoista on antanut elokuvalle myönteisen arvosanan keskiarvolla 5.7/10. Tulos perustuu 106 arvioon. Metacriticissä elokuvalla on 60 pistettä 100:sta.
Ammattina sankari
Ammattina sankari on 30. maaliskuuta 2014 TV5-kanavalla alkanut tositelevisio-ohjelma, jossa seurataan raskaan kaluston kuljettajia Suomen ja Euroopan teillä. Sarjan kuudes tuotantokausi alkoi Discoveryn kanavilla 24.11.2018.
Enoki (1918)
Enoki () oli keisarillisen Japanin laivaston 1918 valmistunut Enoki-luokan hävittäjä.
Alus tilattiin Maizurun laivastontelakalta osana vuoden 1917 hankintoja. Sen köli laskettiin 1. lokakuuta 1917 ja alus laskettiin vesille 5. maaliskuuta 1918. Alus valmistui kaksi kuukautta myöhemmin 30. huhtikuuta.
Alus muutettiin 1. kesäkuuta 1930 miinanraivaajaksi nimellä "W-10". Se siirrettiin tukitehtäviin 1. heinäkuuta 1936.
Jutta ja 10 suurta unelmaa
Jutta ja 10 suurta unelmaa on 23. maaliskuuta 2016 Liv-kanavalla alkanut tositelevisioohjelma, jossa seurataan ylipainon kanssa kamppailevia ihmisiä, joiden unelmien esteenä on kertyneet liikakilot.
Nara (1918)
Nara () oli keisarillisen Japanin laivaston 1918 valmistunut Enoki-luokan hävittäjä.
Alus tilattiin Yokosukan laivastontelakalta osana vuoden 1917 hankintoja. Sen köli laskettiin 8. marraskuuta 1917 ja alus laskettiin vesille 28. maaliskuuta 1918. Alus valmistui kaksi kuukautta myöhemmin 30. huhtikuuta.
Alus muutettiin 1. kesäkuuta 1930 miinanraivaajaksi nimellä "W-9". Se siirrettiin tukitehtäviin 1. heinäkuuta 1936 ja alus poistettiin alusluettelosta 15. marraskuuta 1940.
Kuwa (1918)
Kuwa () oli keisarillisen Japanin laivaston 1918 valmistunut Enoki-luokan hävittäjä.
Alus tilattiin Kuren laivastontelakalta osana vuoden 1917 hankintoja. Sen köli laskettiin 5. marraskuuta 1917 ja alus laskettiin vesille 23. helmikuuta 1918. Alus valmistui kuukautta myöhemmin 31. maaliskuuta.
Alus poistettiin alusluettelosta 1. huhtikuuta 1934.
Tsubaki (1918)
Tsubaki () oli keisarillisen Japanin laivaston 1918 valmistunut Enoki-luokan hävittäjä.
Alus tilattiin Kuren laivastontelakalta osana vuoden 1917 hankintoja. Sen köli laskettiin 5. marraskuuta 1917 ja alus laskettiin vesille 23. helmikuuta 1918. Alus valmistui kaksi kuukautta myöhemmin 30. huhtikuuta.
Alus poistettiin alusluettelosta 1. huhtikuuta 1935.
Maki (1917)
Maki () oli keisarillisen Japanin laivaston 1918 valmistunut Enoki-luokan hävittäjä.
Alus tilattiin Sasebon laivastontelakalta osana vuoden 1917 hankintoja. Sen köli laskettiin 16. lokakuuta 1917 ja alus laskettiin vesille vielä saman vuoden lopulla 28. joulukuuta. Alus valmistui 7. huhtikuuta 1918.
Alus poistettiin alusluettelosta 1. huhtikuuta 1934.
Nara (täsmennyssivu)
Nara voi tarkoittaa seuraavia:
Niger kesäolympialaisissa 2016
Niger osallistui kesäolympialaisiin 2016. Sitä edusti kuusi urheilijaa neljässä lajissa. Joukkueen lipunkantajana avajaisissa toimi taekwondoin Abdoul Razak Issoufou.
Brasilia kesäolympialaisissa 2016
Brasilia osallistui vuoden 2016 kotikisoihinsa Rio de Janeirossa 465 urheilijan joukkueella. Lipunkantajana avajaisissa toimi viisiottelija Yane Marques.
Keyaki (1918)
Keyaki () oli keisarillisen Japanin laivaston 1918 valmistunut Enoki-luokan hävittäjä.
Alus tilattiin Sasebon laivastontelakalta osana vuoden 1917 hankintoja. Sen köli laskettiin 16. lokakuuta 1917 ja alus laskettiin vesille 15. tammikuuta 1918. Alus valmistui 20. huhtikuuta.
Alus poistettiin alusluettelosta 1. huhtikuuta 1934.
Oman kesäolympialaisissa 2016
Oman osallistui kesäolympialaisiin 2016. Sitä edusti neljä urheilijaa kahdessa lajissa. Joukkueen lipunkantajana avajaisissa toimi ampuja Hamed Said Al-Khatri.
Teppo Mattsson
Teppo Mattsson (s. 18. joulukuuta 1961 Turku) on suomalainen peliuransa lopettanut jääkiekkoilija. Pelipaikaltaan hän oli puolustaja.
Mattsson nousi kasvattajaseuransa Lukon junioreista SM-liigaan kaudella 1978–1979. Hän pelasi seurassa vuosina 1978–1982 yhteensä 121 liigaottelua tehopistein 2+11=13. Vuodet 1982–1984 Mattsson edusti HPK:ta, jossa hän pelasi 33 I-divisioonan ottelua tehopistein 3+8=11 ja 23 liigaottelua tehopistein 1+2=3.
Myös Mattssonin poika Matias Mattsson (s. 1996) on pelannut jääkiekkoa liigatasolla.
K-luokka (sukellusvene, Japani)
K-luokka () oli keisarillisen Japanin laivaston kaksoisrunkoinen keskikokoinen sukellusveneluokka. Luokka koostui useasta toisistaan poikkeavasta alaluokasta, joista viimeiset K6- ja K7-alaluokkien alukset valmistettiin toisen maailmansodan lopulla 1934-1944.
Alusluokka oli hieman suurempi, nopeampi ja sen aseistuksena oli kuusi torpedoputkea.
Vuoden 1942 hankintoihin sisällytetyt alukset Ro-200 - 227 peruutettiin vuonna 1943 kuten myös edellisen vuoden hankintoihin kuuluneet Ro-51 - Ro-54 ja Ro-70 - 74.
Cornerstone
Cornerstone on englantilaisen indie rock-yhtye Arctic Monkeysin kappale. Se julkaistiin toisena singlenä yhtyeen kolmannelta albumilta "Humbug". Single julkaistiin 16. marraskuuta 2009, noin kolme kuukautta albumin julkaisun jälkeen.
Alex Turner kertoi kirjoittaneensa kappaleen eräänä aamuna suhteellisen nopeasti.
Rap-artisti Dom Kennedy on samplannut Cornerstonea kappaleessa ”Pleeze”.
Pekka Strander
Ari-Pekka "Pekka" Strander (s. 7. syyskuuta 1957 Rauma) on suomalainen peliuransa lopettanut jääkiekkoilija. Pelipaikaltaan hän oli puolustaja.
Strander pelasi vuosina 1976–1982 Lukossa yhteensä 190 SM-liigan runkosarjaottelua tehopistein 11+23=34. Lukon jälkeen Strander edusti Jokereita. Hän pelasi seurassa vuosina 1982–1986 liigassa 143 runkosarjaottelua tehopistein 12+27=39 sekä kahdeksan pudotuspeliä tehopistein 0+1=1 ja vuosina 1987–1989 yhteensä 66 I-divisioonan ottelua tehopistein 2+7=9.
Peliuransa jälkeen Strander on toiminut jääkiekon parissa pelaaja-agenttina Beotra Oy -yrityksensä kautta. Hän lopetti toimintansa rekisteröitynä agenttina vuonna 2012.
Shōkaku-luokka
Shōkaku-luokka () oli keisarillisen Japanin laivaston kahden aluksen muodostama lentotukialusluokka, jonka alukset palvelivat toisessa maailmansodassa.
Laura Kenny
Laura Rebecca Kenny (o.s. Trott, s. 24. huhtikuuta 1992 Harlow, Essex) on englantilainen ratapyöräilyn nelinkertainen olympiavoittaja, seitsenkertainen maailmanmestari ja 12-kertainen Euroopan-mestari.
Kenny voitti olympiakultaa joukkuetakaa-ajossa ja ratapyöräilyn "moniottelussa" eli omniumissa sekä Lontoossa 2012 että Rio de Janeirossa 2016. Hän on ensimmäinen neljä olympiakultaa voittanut brittiläinen naisurheilija.
Kenny on saavuttanut MM-kilpailuissa joukkuetakaa-ajossa kultaa 2011, 2012, 2013 ja 2014, hopeaa 2015 ja 2018 sekä pronssia 2016. Omniumissa hän on saanut kultaa 2012 ja 2016 sekä hopeaa 2013, 2014 ja 2015. Linja-ajon eli "scratch"in maailmanmestaruuden hän voitti 2016.
Kenny on voittanut Euroopan-mestaruuden joukkuetakaa-ajossa 2010, 2011, 2013, 2014, 2015 ja 2018, omniumissa 2011, 2013, 2014 ja 2015, linja-ajossa 2015 sekä pudotusajossa 2018. Kansainyhteisön kisoissa hän saavutti kultaa pisteajossa 2014.
Trott saavutti nuorten MM-kilpailuissa 2010 kultaa omniumissa sekä hopeaa henkilökohtaisessa takaa-ajossa ja pisteajossa. Nuorten EM-kilpailuissa hän saavutti 2009 kultaa joukkuetakaa-ajossa sekä pronssia henkilökohtaisessa takaa-ajossa ja pisteajossa. Alle 23-vuotiaiden Euroopan-mestaruuden hän voitti henkilökohtaisessa takaa-ajossa 2011 ja 2013, linja-ajossa ja joukkuetakaa-ajossa 2011 sekä pisteajossa ja omniumissa 2013.
Laura Trott avioitui ratapyöräilijä Jason Kennyn kanssa syyskuussa 2016 ja heidän ensimmäinen lapsensa syntyi seuraavana kesänä.
Davor Štefanek
Davor Štefanek (s. 12. syyskuuta 1985 Subotica, Vojvodinan sosialistinen alue, Jugoslavia) on serbialainen kreikkalais-roomalaisen tyylin painija, olympiavoittaja ja maailmanmestari.
Pääasiassa 60–67 kilogramman painoluokissa kilpaillut Štefanek voitti olympiakultaa Rio de Janeirossa 2016. Painimitali oli nykyisen Serbian ja sen edeltäjien olympiahistorian ensimmäinen sitten vuoden 1988. Štefanek sijoittui Serbia ja Montenegron edustajana 18:nneksi Ateenan kesäolympialaisissa 2004 ja EM-hopealle samana vuonna. Serbialaispainija on tämän jälkeen myös sijoittunut Pekingin kesäolympialaisissa 2008 15:nneksi, voittanut maailmanmestaruuden Taškentissa 2014, MM-pronssin Las Vegasissa 2015 ja MM-hopeaa Budapestista 2018 sekä saanut neljä EM-mitalia.
Robson Conceição
Robson Donato Conceição (s. 25. lokakuuta 1988 Salvador) on brasilialainen nyrkkeilijä ja olympiavoittaja.
Conceição voitti 60 kilogramman painoluokassa olympiakultaa Rio de Janeirossa 2016. Nyrkkeilyn olympiakulta oli Brasilian historian ensimmäinen.. Conceição kilpaili olympiatasolla myös Pekingissä 2008 ja Lontoossa 2012. Hän on saavuttanut mitaleita myös MM-kilpailuista ja Pan-Amerikan kisoista.
Cahn–Ingold–Prelog-prioriteettisäännöt
Cahn–Ingold–Prelog-prioriteettisäännöt eli CIP-säännöt ovat sääntöjä, joita käytetään orgaanisessa kemiassa nimeämään eri stereoisomeereja esimerkiksi kiraalisia enantiomeereja tai kaksoissidosten E,Z-isomeriaa. Säännöt perustuvat atomien tai atomiryhmien massoihin ja ne kehittivät Robert Cahn, Christopher Kelk Ingold ja Vladimir Prelog ja he julkaisivat ne ensimmäisen kerran vuonna 1966. Prelog täydensi sääntöjä yhdessä Günter Helmchenin kanssa vuonna 1982. Cahn–Ingold–Prelog-prioriteettisääntöjen avulla orgaanisen yhdisteen stereokeskuksen stereokemia ja konfiguraatio voidaan kuvailla yksikäsitteisesti. Cahn–Ingold–Prelog-prioriteettisääntöjä sovelletaan enantiomeerien konfiguraatioiden ja kaksoissidosten E,Z-isomeerien nimeämiseen. Enantiomeerien tapauksessa kiraalinen yhdiste piirretään siten, että prioriteetiltaan alhaisin ryhmä osoittaa katsojasta poispäin. Tämän jälkeen konfiguraatio merkitään kiertämällä korkeimmasta prioriteetista alhaisimpaan. Mikäli kiretosuunta on myötäpäivään, on kyseessä R-konfiguraatio ja kiertosuunnan ollessa vastapäivään on kyseessä S-konfiguraatio. Kaksoissidoksellisten yhdisteiden tapauksessa prioriteetti määrytyy kaksoissidoksen atomeihin liittyneiden ryhmien prioritteettien perusteella. Mikäli kaksoissidoksen pääteatomien korkeimman prioriteetin omaavat subsituentit ovat samaan suuntaan on kyseessa Z-isomeeri ja vastakkaisiin suuntiin on kyseessä E-isomeeri.
Martti Parkkari
Martti Veli Emil Parkkari (26. marraskuuta 1938 Helsinki – 12. elokuuta 2016 Turku) oli suomalainen säveltäjä ja musiikkitieteilijä (filosofian kandidaatti). Parkkari opiskeli sävellystä Joonas Kokkosen johdolla sekä musiikkitiedettä Helsingin yliopistossa. Hän työskenteli musiikkiarvostelijana "Uudessa Suomessa", mutta varsinaisen työuransa hän teki Turun konservatoriossa, jossa hän toimi musiikinhistorian ja -teorian lehtorina sekä apulaisrehtorina. Hän jäi eläkkeelle vuonna 2003.
Parkkarin sävellystuotantoa leimaa naiivius, jota on pidetty vastareaktiona 1960–1970-luvun taidemusiikin modernismille.
Sofja Muratova
Sofja Ivanovna Muratova (o.s. Poduzdova, , 13. heinäkuuta 1929 Leningrad, Venäjän SFNT – 25. syyskuuta 2006 Moskova, Venäjä) oli Neuvostoliittoa edustanut telinevoimistelija, olympiavoittaja ja maailmanmestari.
Muratova voitti joukkuekilpailussa Neuvostoliiton joukkueessa olympiakultaa Melbournessa 1956 ja Roomassa 1960 ja maailmanmestaruudet vuosina 1954, 1958 ja 1962. Hän oli monipuolinen voimistelija ja voitti ottelussa olympiahopeaa Roomassa sekä olympiapronssia Melbournessa. Yhteensä Muratova voitti kahdeksan olympia- ja viisi MM-mitalia. Lisäksi hänelle kertyi runsaasti arvokisasijoituksia kymmenen joukkoon. Muratovan aviomies oli telinevoimistelun olympiavoittaja Valentin Muratov, joka kuoli piakkoin vaimonsa kuoleman jälkeen syksyllä 2006.
Chidori-luokka
Chidori-luokka () oli keisarillisen Japanin laivaston neljän aluksen muodostama torpedoveneluokka.
Tamara Ljuhina
Tamara Aleksejevna Zamotailova (o.s. Ljuhina, , s. 11. toukokuuta 1939 Voronež, Venäjän SFNT) on Neuvostoliittoa edustanut, kilpauransa päättänyt telinevoimistelija ja olympiavoittaja.
Ljuhina, myöhemmin Zamotailova, voitti joukkuekilpailussa Neuvostoliiton joukkueessa olympiakultaa Roomassa 1960 ja Tokiossa 1964. Roomassa hän voitti myös pronssia permannolla ja eritasonojapuilla.
Räätälin patti
Räätälin patti eli bunionette tai pikkuvarpaan vaivaisenluu on pikkuvarpaan tyvinivelessä oleva tulehdus, joka on aiheutunut varpaan ja jänteen virheasennosta.
Pikkuvarpaan tyvessä olevaa pattia kutsutaan räätälin patiksi, koska menneinä vuosisatoina räätälit istuivat jalat ristissä siten, että jalan ulkoreuna oli jatkuvasti painettuna maata vasten ja aiheutti räätäleille tuon varvasnivelen tulehduksen.
Ominaista räätälin patille on tulehdus, kipu ja pikkuvarpaan punoitus.
Usein räätälin patti, kuten myös vaivaisenluu, on aiheutunut jalan rakenneviasta. Viidennen jalkapöydän luu alkaa työntyä ulospäin, kun taas pikkuvarvas kääntyy sisäänpäin. Tämä virheasento muuttaa jalan leveämmäksi.
Räätälin patti diagnisoidaan helposti, koska pullistuma on selkeästi nähtävissä. Röntgenkuva saatetaan ottaa, mikäli hoito vaatii leikkausta ja kirurgi haluaa selvittää epämuodostuman vakavuuden.
Konservatiiviset, ei-kirurgiset hoidot sisältävät:
Lentopallo kesäolympialaisissa 2016 – naisten turnaus
Naisten lentopalloturnaukseen kesäolympialaisissa 2016 osallistui 12 joukkuetta.
Havøysund
Havøysund () on Moseijan kunnan keskustaajama Havøyan saarella Finnmarkin läänissä Pohjois-Norjassa. Taajaman asukasluku oli 1 003 vuonna 2013.
Ruosniemen rautatieasema
Ruosniemen rautatieasema (lyh. Rsn) on lakkautettu rautatieliikennepaikka Porin alueella rataosuudella Pori-Haapamäki. Se avattiin liikenteelle 16.12.1933, ja paikalle rakennettiin Thure Hellströmin tyyppipiirrustuksin asemarakennus samana vuonna. Ruosniemen alue liitettiin Poriin 1941, ja alueesta muodostui Porin esikaupunkialue. Ruosniemen merkitys henkilöliikenteessä jäikin Poriin menevien hyvien kulkuyhteyksien takia vähäiseksi, mutta tavaraliikenteelle asema oli merkittävä. Asema muutettiin miehittämättömäksi 1968, ja henkilöliikenne loppui muun radan tavoin 31.5.1981. Ruosniemestä tuli radan päätepiste vuonna 1985, kun rataosa Kankaanpäähänhän poistettiin käytöstä. Ratayhteys Ruosniemestä pohjoiseen katkesi, kun Kullaalle menevän maantien ylittänyt ratasilta penkereineen purettiin.
Pori-Ruosniemi välin säännöllinen tavaraliikenne loppui vuonna 2014, kun rautatiekuljetuksia käyttänyt nestekaasuterminaali lopetettiin, koska VR ei yhtiön mukaan halunnut kuljettaa nestekaasuvaunuja Ruosniemeen. Sen jälkeen radalla on ollut yksittäisiä kuljetuksia kunnes rataosuus suljettiin liikenteeltä ja liikennepaikka lakkautettiin joulukuussa 2015. Laiturirakennus on yhä olemassa.
Elefthérios Petroúnias
Elefthérios ”Leftéris” Petroúnias (, s. 30. marraskuuta 1990 Ateena) on kreikkalainen telinevoimistelun olympiavoittaja, kolminkertainen maailmanmestari ja nelinkertainen Euroopan-mestari. 164 senttimetriä pitkä ja 62 kilogrammaa painava Petroúnias on erikoistunut renkaisiin. Hänen valmentajanaan toimii Dimítris Ráftis.
Petroúnias saavutti olympiakultaa renkailta vuoden 2016 kesäolympialaisista Rio de Janeirosta. MM-kilpailuista hänellä on kolme kultaa renkailta: 2015 Glasgow'sta, 2017 Montrealista ja 2018 Dohasta. EM-kilpailuista Petroúnias on saavuttanut neljä kultaa ja yhden pronssin ja Euroopan kisoista yhden kullan. Välimeren kilpailuista hänellä on yksi kulta.
Petroúnias sai kunnian olla ensimmäinen urheilija, joka kantoi vuoden 2016 olympiasoihtua huhtikuussa 2016 Olympiassa. Vuonna 2015 hänet valittiin Kreikan vuoden urheilijaksi.
Nicolás Navarro (argentiinalainen jalkapalloilija)
Nicolás Gastón Navarro (s. 25. maaliskuuta 1981 Buenos Aires, Argentiina) on argentiinalainen jalkapallomaalivahti. Hän edustaa Argentiinan Primera Divisiónissa pelaavaa San Lorenzoa.
Navarro on edustanut urallaan myös argentiinalaisia Argentinos Juniorsia, River Platea, Tigreä ja Gimnasiaa, italialaista Napolia sekä turkkilaista Kayserisporia. Napolissa Navarro pelasi 22 Serie A -ottelua vuosina 2008–2009 ja Kayserisporissa 29 Turkin Superliigan ottelua vuosina 2011–2012.
Navarro oli mukana Argentiinan kultaa voittaneessa joukkueessa kesäolympialaisissa 2008.
F1 Manager
F1 Manager on Intelligent Gamesin kehittämä ja EA Sportsin julkaisema ajopeli. Peli julkaistiin 13. lokakuuta 2000 Microsoft Windowslle. Peli sisältää kaikki Formula 1 -kauden 1999 tallit, kuljettajat ja radat.
Tampereen Voimailuseura
Tampereen Voimailuseura eli TVS on vuonna 1931 perustettu nyrkkeilyn erikoisseura. Se on jäsenmäärältään (yli tuhat) Suomen suurin nyrkkeilyseura. Seuran puheenjohtaja on entinen nyrkkeilijä Aarno Laukkanen. Hänen edeltäjänsä Tauno Salminen (k. 2017) johti seuraa vuodet 1968–1993. Salmisen aikana vuonna 1977 järjestettiin ensimmäinen Tammer Turnaus. TVS on Suomen menestynein nyrkkeilyseura SM-voittojen määrällä mitattuna. Seuran historian ensimmäisen MM-mitalin hankki Mira Potkonen vuonna 2016. Hänen valmentajansa Maarit Teuronen ja TVS:n nykyinen päävalmentaja Askar Sarsenbayev ovat molemmat voittaneet suomenmestaruuksia TVS:n edustajina, ja Teuronen lisäksi EM-pronssia vuosina 2005 ja 2006. Lisäksi Juha Ruokola iski EM-pronssia vuoden 2000 kotikisoissa Tampereella, joita TVS isännöi. Muita seuran menestyneitä urheilijoita vuosikymmenten saatossa ovat olleet esimerkiksi Jouko Lindberg, Pekka Ruokola ja Lasse Friman.
Kilpaurheilun lisäksi TVS tarjoaa hyvät harrastusmahdollisuudet kuntonyrkkeilystä kiinnostuneille. Junioreiden nyrkkeilykouluja TVS alkoi järjestää ensimmäisenä Suomessa 1970-luvun alussa. Seura on järjestänyt neljät arvokilpailut Tampereella: MM-nyrkkeilyt 1993, EM-nyrkkeilyt 1981 ja 2000, nuorten EM-nyrkkeilyt 1984. Lisäksi TVS vastasi vuoden 2015 Pohjoismaiden mestaruuskilpailuista.